24.3.2022
ET
Euroopa Liidu Teataja
C 132/77 Kolmapäev, 6. oktoober 2021
33. ergutab Joe Bideni administratsiooni viivitamatult ellu viima teatatud kavatsust sulgeda Guantanamo kinnipida­ miskeskus; peab kahetsusväärseks, et ligikaudu 20 aastat pärast kinnipidamiskeskuse loomist on seal endiselt 40 vangi, nende hulgas viis vangi, kelle kohta tehti vabastamisotsus juba Barack Obama administratsiooni ajal; kutsub ELi ja selle liikmesriike üles pakkuma abi, et seda protsessi hõlbustada;
34. ergutab USAd tagama suurema elanikkonnarühma jaoks õiglase ja avatud juurdepääsu olulistele teenustele, nagu tervishoiusüsteem ja sotsiaalkaitsekavad; julgustab hiljuti ametisse nimetatud Joe Bideni administratsiooni rakendama konkreetseid meetmeid USA kodanike seas relvade omamise reguleerimiseks;
35. rõhutab, et Atlandi-ülene kogukond seisab silmitsi suure hulga enneolematute ühiste probleemidega, mis ulatuvad terrorismivastasest võitlusest hübriidohtude, kliimamuutuste, desinformatsiooni, küberrünnete ning kujunemisjärgus ja murranguliste tehnoloogiateni, samuti muutuva ülemaailmse jõutasakaaluga ja sellest tulenevate probleemidega, mis ohustavad reeglitel põhinevat rahvusvahelist korda;
Tõhustatud koostöö rahvusvahelise kaubanduse ja investeeringute valdkonnas
36. rõhutab vajadust teha positiivsele impulsile tuginedes USAga koostööd mitmepoolse kaubandussüsteemi tugevdamisel ja Maailma Kaubandusorganisatsiooni reformimisel; väljendab heameelt 15. juunil 2021. aastal toimunud ELi ja USA tippkohtumise „Suund uuendatud Atlandi-ülesele partnerlusele“ tulemuste üle, mis on märk uut hoogu saanud ja konstruktiivsest tegevusest; väljendab heameelt kokkuleppe üle luua suurte tsiviilõhusõidukite koostööraamistik; võtab teadmiseks, et ELi ja USA tippkohtumisel tehtud avalduses tunnistatakse, et USA poolt EList pärit impordile USA paragrahvi 232 alusel kohaldatavad tariifid on tekitanud Atlandi-ülestes suhetes pingeid, ning tervitab samas avalduses võetud selget kohustust lahendada terase ja alumiiniumi liigse tootmisvõimsusega seotud praegused erimeelsused enne käesoleva aasta lõppu; on seisukohal, et alaliseks aruteluks mitme platvormi loomine, nagu kaubandus- ja tehnoloogianõukogu ning ELi ja USA ühine tehnoloogilise konkurentsivõime alane dialoog, on oluline, kuna need soodustavad veelgi enam Atlandi-ülest kaubandust, ning nõuab tungivalt, et komisjon looks ELi poolel võimalikult kiiresti kaubandus- ja tehnoloogianõukogu jaoks tõhusa ja kaasava struktuuri; väljendab heameelt ELi ja USA ühise COVIDi alase tootmis- ja tarneahela rakkerühma loomise üle;
37. rõhutab, et kaubandus- ja tehnoloogianõukogu kuulub positiivse Atlandi-ülese kaubanduse tegevuskava alla, mille lõppeesmärk on demokraatlike väärtuste ja eetika sisseviimine uutesse tehnoloogiatesse, et saada läbipaistvaks institutsiooniliseks struktuuriks ja olla ülemaailmses digipöördes juhtival positsioonil; väljendab sellega seoses heameelt asjaolu üle, et vaatamata pingetele, mida tuleb arutada avatult ja otsekoheselt, on avakoosolek toimunud kavakohaselt; märgib, et kahepoolset kaubavahetust soodustavate mõningate kiirete tulemuste saavutamine on võimalik, ning nõuab seetõttu tungivalt, et kumbki pool keskenduks konkreetsetele käegakatsutavatele tulemustele; tunneb sellega seoses heameelt tulemuste üle, mis saavutati 29. septembril Pittsburghis toimunud kaubandus- ja tehnoloogianõukogu esimesel kohtumisel, kus kõigi kümne töörühma jaoks kiideti heaks konkreetsed teemad; toetab muude kohustuste hulgas kohustust teha koostööd uute ja tarbetute tõkete vältimiseks uute ja kujunemisjärgus tehnoloogiatega kauplemises, investeeringute sõelumises ja kahesuguse kasutusega kaupade ekspordis, samuti kohustust parandada selliste poliitikameetmete mõjusust, mis käsitlevad turuvälist ja kaubandust moonutavat poliitikat ja tavasid; tunneb heameelt konkreetsete teemade kindlaksmääramise üle, nagu mitteturumajanduslikest riikidest tulenevate probleemide lahendamine ning tööõiguste ja kaubandusega seotud kliimapoliitika alane koostöö ülemaailmsete kaubandusprobleemide töörühmas; rõhutab rahvusvaheliste tehnoloogiastandardite kehtestamisel tehtava koostöö tähtsust; nõuab, et õigusloojate Atlandi-ülese dialoogi raames loodaks kaubanduse ja tehnoloogia allkomisjon, et täiendada kaubandus- ja tehnoloogianõukogu täidesaatvat rolli ning teostada selle nõukogu üle demokraatlikku kontrolli; rõhutab, et kaubandus- ja tehnoloogianõukogu ei ole foorum, kus pidada läbirääkimisi ELi ja USA vahelise kaubanduslepingu üle, kuid see ei välista tulevasi sellekohaseid algatusi;
38. rõhutab, et Euroopa Liidul ja Ameerika Ühendriikidel on maailma kõige integreeritum majandussuhe, mis on ka suurim ja sügavaim kahepoolne kaubandus- ja investeerimissuhe, mille kaubavahetuse ja teenustekaubanduse maht on rohkem kui triljon eurot aastas; tuletab meelde, et ELi ja USA majandus kokku moodustab rohkem kui 40 % kogu maailma SKPst ja peaaegu kolmandiku maailma kaubavoogudest;
39. rõhutab, kui oluline on see, et me ajalooliste liitlaste ja kaubanduspartneritena taaselustaksime oma Atlandi-ülesed kaubandussuhted, eelkõige praeguses COVID-19 kriisis, et edendada mitmepoolsust, soodustada avatud ja reeglitel põhinevat kaubandussüsteemi ning otsida ühiseid lahendusi pakilistele üleilmsetele probleemidele, mis hõlmavad ka üleilmset tervishoidu;